আর. কে. নারায়ণ
আর. কে. নারায়ণ (১০ অক্টোবর, ১৯০৬ – ১৩ মে, ২০০১) ছিলেন একজন ভারতীয় লেখক। কাল্পনিক দক্ষিণ ভারতীয় শহর মালগুডির পটভূমিকায় লেখা তাঁর রচনাগুলির জন্য তিনি সর্বাধিক পরিচিত। তাঁর পুরো নামটি হল রাসীপুরম কৃষ্ণস্বামী আইয়ার নারায়ণস্বামী। ইংরেজি ভাষায় ভারতীয় সাহিত্যের প্রথম যুগের তিন জন পুরোধা ব্যক্তিত্বের অন্যতম ছিলেন নারায়ণ (অন্য দুজন ছিলেন মুল্‌ক রাজ আনন্দ ও রাজা রাও)। তাঁরাই এই সাহিত্যকে বিশ্বে সুপরিচিত করে তুলেছিলেন।
ব্রজেন্দ্র কুমার সিংহ
ব্রজেন্দ্র কুমার সিংহ (জন্ম : ১৯৩২) উত্তর পূর্ব ভারতের একজন শক্তিমান কবি। আসামের হাইলাকান্দি জেলায় তার জন্ম। তিনি মূলত মণিপুরী ভাষার কবি হলেও বাংলাতে সাহিত্য চর্চা করেন। মণিপুরী (বিষ্ণুপ্রিয়া) ভাষায় ২০টির অধিক কাব্যগ্রন্থ বেরিয়েছে। তিনি হাইলাকান্দি এস এস কলেজের অধ্যক্ষ ছিলেন। বাংলাদেশের মুক্তিযুদ্ধ নিয়ে তিনি ১৯৭১ সালের ১৭ নভেম্বর "‌বাংলাদেশ : ১৯৭১" নামে একটি কবিতা রচনা করেন, যেটি ‌‌ভিখারি বালকের গান' নামক কাব্য সংকলনে গ্রন্থিত।